Líta má á hugtakið miðpunktur á marga vegu . Landfræðilega væri réttast að segja að miðpunktur Íslands sé staðsettur þar sem fjarlægð frá sjó er mest til allra átta . Sá punktur er rétt sunnan Hofsjökuls á um það bil 18,9° V og 64,6° N , eins og sjá má á myndinni og er í 118,3 km fjarlægð frá sjó . Þetta kort sýnir fjarlægð staða á Íslandi frá sjó . Ysta línan , næst ströndinni , er dregin gegnum staði sem eru 10 km frá sjó , sú næsta gegnum staði sem eru 20 km frá sjó og svo framvegis . Innsti lokaði ferillinn sýnir staði sem eru 110 km frá sjó . Við kortagerð á Íslandi hefur frá árinu 1993 verið miðað við ISN93 staðalinn . Í því hnitakerfi er skurðpunktur hnitaása , miðjupunkturinn , á 19° V og 65° N , rétt norðan Hofsjökuls . Þó að það sé ekki nákvæmlega miðpunktur Íslands samkvæmt því sem áður var sagt , þá er það nærri lagi . Einnig hefur ráðið þessu vali að hnitin eru þægilegar tölur að vinna með . Ef við erum eðlisfræðilega þenkjandi finnst okkur kannski eðlilegast að skilgreina miðpunkt Íslands í massamiðju landsins , en það er ólíkt flóknara til útreiknings , og hefur ekki enn verið gert svo ég viti til . Á huglægum nótum mætti svo segja að höfuðborgin Reykjavík væri eins konar miðpunktur Íslands , en það kunna þó ekki allir landsmenn að vera sammála því . Einnig ber að geta þess að það getur verið vandkvæðum bundið að skilgreina fastan punkt á Íslandi af því að landið er á sífelldri hreyfingu vegna jarðskjálfta og plötureks . Upplýsingar og kort : Leah Tracy , Veðurstofu Íslands . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .